<classify> WANAFUNZI wa shule kongwe ya sekondari ya wasichana Ifakara iliyopo Wilaya ya Kilombero mkoani Morogoro, wamebainika kuwa huwa wanatoroka nyakati za usiku na kwenda kusikojulikana kujirusha huku wawili wakikamatwa usiku wa manane kuamkia alfajiri ya Oktoba 29, mwaka huu wakirejea mabwenini shuleni hapo.Kutoroka usiku kunahusishwa na baadhi ya walimu wa kiume kuwa na mahusiano ya kimapenzi hivyo kuathiri kiwango cha ufaulu na kufanya vibaya katika matokeo ya kidato cha sita ya mwaka huu ikiwa ya mwisho kimkoa.Tabia ya kutoroka nyakati za usiku imejidhihirisha katika tukio lililotokea usiku wa kuamkia Oktoba 29, mwaka huu kwa wanafunzi wawili kukamatwa usiku wa manane wakirejea shuleni.Watuhumiwa wakubwa wanaodaiwa kuhusika na utoro wa wanafunzi katika shule hiyo ni baadhi ya walimu, ndugu za walimu na wananchi wa maeneo hayo ya jirani. Hayo yamebainika wakati wa ziara ya kushitukiza ya Mkuu wa Mkoa wa Morogoro, Loata Ole Sanare shuleni hapo akiambatana na Kamati ya Ulinzi na Usalama ya Mkoa kuzungumza na walimu, watumishi wengine na wanafunzi.Sanare alisema licha ya serikali kutoa fedha nyingi kuigharamia shule hiyo ikiwamo malipo ya mishahara ya walimu na ukarabati wa miundombinu, suala la nidhamu ni la hovyo watuhumiwa wakubwa wakiwa ni walimu.Kwa mujibu wa mkuu huyo wa mkoa, wanafunzi wa shule hiyo inadaiwa wanapewa chakula nusu ya kiwango kinachopendekezwa na Wizara ya Elimu, Sayansi na Teknolojia.Alisema mambo hayo yanachangia shule hiyo kuzidi kufanya vibaya na kuwa ya mwisho kitaaluma mkoani humo na kudaiwa kuwa na mikakati ya siri ya kufanya uharibifu kama nia ya kufikisha malalamiko yao kwa mamlaka.Mwalimu aliyetorosha mwanafunzi usiku aondoke kabla hatujamkamata, ataozea jela Magereza, alionya. Shule hii mambo mengi hayaendi vizuri na ndio maana imekuwa ya mwisho kitaaluma katika mkoa mitihani ya kidato cha sita mwaka huu, haiwezekani shule ilipiwe kila kitu na serikali, ipatiwe fedha nyingi za ukarabati halafu bado ifanye vibaya, alishangazwa.Alisema hiyo ni aibu kubwa kwa Ofisa Elimu Sekondari kutokana na tabia ya wanafunzi shuleni hapo kuwa wanatoroka mara kwa mara na ushahidi ni wa tukio la usiku wa kuamkia Oktoba 29, mwaka huu.Hii ni aibu kubwa. Wanafunzi wawili wamenaswa saa 8 na 9 usiku wakirejea mabwenini shuleni na watuhumiwa wakubwa wanadaiwa ni walimu, alibainisha.Ni lazima bodi ya shule kama ipo, ingawa nasikia tangu mwaka 2017 haipo, ichukue hatua kumaliza changamoto zinazoikabili shule hii, iwafukuze kabisa wanafunzi na walimu wanaofanya upuuzi huu, alisema Sanare.Kutokana na vitendo hivyo, alitoa agizo kwa Mkuu wa Polisi wa Wilaya ya Kilombero na Kamanda wa Polisi wa Mkoa kuwakamata walimu watakaobainika kuwatorosha wanafunzi na kwenda kujihusisha nao kimapenzi.Haya ni mambo ya hovyo, hatuwezi kuyaachia, wasihamishwe, nasema malizana nao hapa hapa, wafukuzwe, na walimu wakamatwe wafikishwe kwenye vyombo vya dola wakaozee jela Magereza, alionya.Alisema wanafunzi wanapewa chakula kidogo na kuwafanya wasishibe wakati walimu wakila chakula kinachopelekwa shuleni kwa ajili ya wanafunzi kinyume na sheria hivyo kufanya watoto kukasirika na kutishia kufanya uharibifu wa shule ikiwamo kutaka kuunguza moto shule.Wanafunzi 555 waliopo wanapaswa kula gramu 250 sawa na kilo 138 za mchele lakini wanapewa pungufu, wanapaswa kula sembe gramu 250 sawa na kilo 138 lakini wanapata kilo 75 kwa siku, mafuta lita kumi na nane, lakini wanapewa lita nane, kumi hazijulikani zinapokwenda, alisema.Pia alisema nyama, sukari, chumvi, majani ya chai na vyakula vingine wanapewa kwa uchache na haijulikani hivyo vingine vinakokwenda na hivyo kumwonya mkuu wa shule endapo wanafunzi wakifanya uharibifu kutokana na changamoto zilizopo, atawajibika kwa asilimia 100.  <topic>: kitaifa 